Meelis Kiili

Meelis Kiili (sündinud 20. märtsil 1965 Kiviõlis) on Eesti erusõjaväelane ja poliitik, auastmelt kindralmajor, kes oli aastatel 2012–2019 Kaitseliidu ülem. Alates 2023. aastast on Reformierakonda kuuluv Kiili XV Riigikogu koosseisu liige.
Aastatel 2008–2010 oli ta Eesti kaitseatašee Ameerika Ühendriikides ja Kanadas. Kiili oli Balti Kaitsekolledži ülem aastatel 2010–2012. 
2015. aastal koostas Moskva musta nimekirja Euroopa kõrgetest poliitikutest ja julgeolekuametnikest, kuhu kuulus ka kindral Kiili, kellele on kehtestatud Venemaale sissesõidu keeld.
Varasem elukäik ja haridus.
Varajase lapsepõlve veetis ta vanavanemate juures Viru-Kabalas.
Ta lõpetas Kiviõli I Keskkooli 1983. aastal. Kooliajal tegeles ta spordiga. Kreeka-Rooma maadluses tuli Kohtla-Järve rajooni meistriks, kuid põlvevigastus ei võimaldanud sportlaskarjääri jätkata. Pärast keskkooli lõpetamist omandas ta elektrimontööri elukutse Tehnikakoolis nr 19 Tallinnas. Sügisel 1984 alustas ta õpinguid Eesti Põllumajanduse Akadeemias. Läbis vahepeal kaheaastase ajateenistuse Nõukogude sõjaväes Pihkva oblastis Opotškas, teenides tuletõrjuja ja autojuhina, ning lõpetas 1991. aastal akadeemia tehnikateaduskonna põllumajandusenergeetika erialal. Ülikooliaastatesse jäi ka abiellumine Silva Võhmaga ja tütar Annika sünd.
Lõpetamise järel asus perekond elama Lääne-Virumaale, kus mõlemad abikaasad töötasid Rakvere metsamajandis.
Augustis 1991 toimunud NSV Liidu riigipöördekatse ajal jätsid Silva ja Meelis lapse vanavanemate juurde ning siirdusid Tallinnasse barrikaadidele, osaledes Raadiomaja kaitsmisel.
Sõjaväeline karjäär.
1991. aastal hakkas Kiili tegutsema vabatahtliku kaitseliitlasena Viru maleva koosseisus. Tollane maleva juhtkond tegi ettepaneku tulla tegevteenistusse ja panustada kaitsejõudude ülesehitusse ja Kiili sõlmis kolmeaastase lepingu. Pärast täiendkoolituse lõppemist anti talle lipniku auaste. 
Rahuvalveüksustes.
Kui 1994. aastal algas kaitseväes rahuvalveüksuse komplekteerimine, siirdus Kiili väljaõppele Balti pataljoni koosseisus Põhjamaade ja Briti merejalaväelaste poolt komplekteeritud instruktorite käe all. Kui ajateenistust Nõukogude armees on Kiili kirjeldanud kui tegevusi, milliseid taastatavasse kaitseväkke mingil juhul üle tuua ei tohi, siis Briti instruktorite väljaõpe pani aluse tema edasisele käitumismustrile, eetosele ja põhioskustele. Pärast üheksakuulist väljaõpet komplekteeriti esimene rahuvalvekompanii ja algas omandatud oskuste ning teadmiste praktikasse rakendamine. Kiilile usaldati väljaõppe korraldamine, kompanii siirdumisel ÜRO UNIFIL välismissioonile Lõuna-Liibanonis Norra pataljoni koosseisus, määrati ta eesti kontingendi ülema asetäitjaks. Pärast missiooni lõppu määrati Kiili Rahuoperatsioonide Keskuse staabiülemaks ja mõne aja pärast ülemaks.
Pärast Balti Kaitsekolledži loomist taotles Kiili õppekohta kolledži kõige esimese kursuse koosseisus. Taotlus rahuldati ja pärast vanemstaabiohvitseride kursuse lõpetamist tuli määramine Kaitseväe peastaabi operatiivosakonda. Mõne aja möödudes suunati Kiili teenima programmi "Partnerlus rahu nimel" (PfP) programmi raames NATO regionaalsesse ühendstaapi Suurbritannias, taas väljaõppe sektoris. Suurbritannias sündis Meelise ja Silva noorem tütar Astrid.
Maaväe staabis.
NATO staabist naasmisel määrati Kiili maaväe staabi operatiivosakonna ülemaks. Sellesse ajaperioodi sattus Eesti Vabariigi saamine täisväärtuslikuks NATO liikmeks koos kõigi selle staatusega kaasnevate ülesannete ja tegevustega. läbis maaväe staap ja maavägi NATO sertifitseerimise protsessi. Maaväe üheks põhiülesandeks oli ka üksuste koolitamine ja saatmine sõjalistele operatsioonidele erinevatel sõjatandritel.
Peastaabi ülema asetäitja ja kaitseatašeena.
Kiili suunati õppima NATO kolledžisse Roomas. Selle lõpetamise järel asus ta täitma kaitseväe peastaabi ülema asetäitja ülesandeid. Peagi suunati Kiili diplomaatilisele kaitseatašee ametikohale Ameerika Ühendriikides. Kuna sellesse perioodi jäi Vene Föderatsiooni sissetung suveräänse Georgia Vabariiki, nõustas Kiili USA kolleege Vene Föderatsiooni relvajõudude osas. Samal perioodil tekkis võimalus asuda õppima USA maaväe kolledži magistriõppesse. Kaheaastase õppe lõpetas Kiili kolledži strateegilise juhtimise magistrikraadiga.
Balti kaitsekolledži ülemana.
Kuna Eesti kaitsevägi pidi komplekteerima Balti kaitsekolledži ülema koha, kutsuti Kiili atašee ametist tagasi ja talle usaldati Balti Kaitsekolledži juhtimine. Talle anti brigaadikindrali auaste.
Kaitseliidu ülemana.
2012. aastal määrati Kiili Kaitseliidu ülemaks. Seitse aastat kestnud periood oli kindlasti kõige intensiivsem tegevteenistuse periood. Kiili sõnul vabatahtlikkust küll hinnatakse kuid "tihti ei mõista ametnikkond selle olemust". Kaitseliidu ülema ametikohal teenides ülendati Kiili ka kindralmajoriks.
Tema sulest sündis Kaitseliidu kasutamise ühiskonnaülene kontseptsioon, mida ta ise nimetas kolme V (3V) kontseptsiooniks ehk võitlejate, võimaldajate ja võimendajate sümbioosiks. Kaitseliidu perioodil süvendati koostööd Ukraina relvajõududega, nõustades Ukraina juhtkonda territoriaalkaitse küsimustes Mariupolis.
Eesti esindajana SHAPE-is ja erruminek.
Tegevteenistuse viimases etapis teenis kindralmajor Kiili NATO strateegilises sõjapidamise staabis SHAPE Eesti esindajana.
Pärast kolme kümnendit relvajõududes arvati kindralmajor Kiili 2022. aasta augustis kaitseväe juhataja otsusel reservi.
Poliitiline karjäär.
2022. aasta novembrist on Kiili Reformierakonna liige. Ta kandideeris 2023. aasta valimistel Riigikokku, kogus valimisringkonnas nr 7 (Ida-Virumaa) 1289 häält ning osutus valituks.
Kiili on poliitikuna säilitanud huvi energeetika küsimuste vastu, põhiliselt julgeoleku vaatenurgast. Temalt on ilmunud arvamuslugusid nii sise- kui ka välismeedias kui erialaseid artikleid Kaitseväe ja Kaitseliidu väljaannetes.
Isiklikku.
Kiili hobid on lugemine, matkamine ja jahipidamine. Kiili valdab eesti keelt emakeelena ja inglise keelt väga heal tasemel ning vene keelt heal tasemel.